Mma re boeleng mo setshwantshong se se mo go Pesalema 127:4, 5. Gakologelwa gore mohulametswi o ‘tladitse mokotlopo wa gagwe’ ka metswi. Fa metswi e sena go baakanngwa e ne e tshwanetse go sirelediwa. Ka jalo, mohulametswi o ne a e tsenya mo mokotlopong mo e neng e se kitla e senyega kana e robega motlhofo. Se se kgatlhang ke gore fa Baebele e bua ka Mesia ka tsela ya boporofeti ya re ke motswi o o phatsimisitsweng mme ya re Rraagwe o ne a mo ‘fitlha mo mokotlopong wa gagwe.’ (Isaia 49:2) Jehofa Modimo yo e leng Rre yo o lorato go feta rre le fa e ka nna ofe yo re ka akanyang ka ene, o ne a sireletsa Morwawe yo o rategang Jesu mo dilong tsotlhe tse di neng di ka mo gobatsa go fitlha nako e e tlhomilweng ya gore Mesia a bolawe e goroga. Tota le ka nako eo, Modimo o ne a sireletsa Morwawe gore a se ka a gobalediwa ruri ke loso, a mo tsosetsa kwa legodimong a sireletsegile gore a tshele ka bosakhutleng.